**Pravnoj službi**

**Filozofskog fakulteta Univerziteta u Nišu**

**Ćirila i Metodija 2, Niš**

**Recenzija knjige *Filozofija medija - pragmatički i aksiološki aspekti***

**Ivane Stojanović Prelević**

Monografija Ivane Stojanović Prelević *Filozofija medija - pragmatički i aksiološki aspekti* je knjiga koja nas na pristupačan uvodi u probleme filozofije medija. Ova nova tema jeste naročito važna u vremenu masovnih medija, društvenih mreža i lažnih vesti u kome živimo, a za koje se vrlo često može čuti da je vreme post – istine.

U prvom poglavlju monografije Ivana Stojanović Prelević obrađuje pojam *medija,* objašnjavajući kakvo je značenje ovog pojma bilo pre, a kakvo posle pojave masovnih medija. Autorka u ovom poglavlju izlaže različita shvatanja predmeta i ciljeva filozofije medija kao i debatu o tome da li je filozofija medija naučna disciplina. U drugom poglavlju Stojanović Prelević piše o tome šta je sloboda medija i koji su kriterijumi kvalitetnog medijskog sadržaja iz ugla Štefana Rus Mola i Ane Zagorac Keršer. Autorka takođe razmatra i uticaj medija na formiranje našeg identiteta kao i načina na koji formiramo sliku o drugima i na ubedljiv način sumira komunikološke i filozofske aspekte identiteta čoveka. Posebnu pažnju u ovom delu knjige posvećuje teoriji virtuelnog identiteta Daglasa Kelnera (2004) koji iznosi karakteristike i probleme vezane za ovaj posebni oblik postmodernog identiteta. U završnom delu ovog poglavlja autorka pažnju posvećuje medijskoj etici. Razvoj novih oblika novinarstva je stvorio potrebu za redefinisanjem etike, stoga pojedini teoretičari predlažu zasnivanje globalne medijske etike (Ward, Vaserman) i radikalne etike (Ward, 2014) kao etike koja uzima u obzir mnoge specifičnosti umrežene komunikacije.

U trećem poglavlju Stojanović Prelević razmatra višestruku ulogu medija i raznovrsne načine putem kojih mediji utiču na nas. Ovo poglavlje autorka počinje prikazom fenomena zavođenja iz ugla Bodrijara i japanskog filozofa Kukija. Polazeći od hipoteze da je zavođenje raznovrsno i pozivajući se na objašnjenje zavođenja iz perspektive Bodrijara i Kukija autorka tvrdi da princip zavođenja koriste i masovni mediji tako što „uljuljkuju publiku“ odnosno pasivizuju je. Druge dve uloge medija koje autorka izdvaja su potčinjavanje i kažnjavanje što je tradicionalno pripisivano vlastima. U daljoj analizi autorka se fokusira na područje vizuelnih medija od kojih naručitu pažnju posvećuje fotografiji (selfiju), televiziji, filmu i društvenim mrežama. U odeljku „Recipijent kao kreator značenja“ autorka ukazuje na ulogu posmatrača u određivanju značenja dela, pri čemu se poziva na Bartovo određenje značenja slike, zatim na „mit o fotografskoj istini“ i na hipotezu prema kojoj je značenje određeno diskursom. Umreženo društvo stvara „egocentričnu publiku“, što samo potvrđuje hipotezu prema kojoj je savremena publika pasivna publika**.** U ovom poglavlju autorka ukazuje i na zadatke estetike medija  i značaj razumevanja pojmova estetskog iskustva, lepog, uzvišenog i zabave, koji pomažu u shvatanju ove interdisciplinarne oblasti.

U četvrtom i završnom poglavlju autorka pravi osvrt na filozofiju medija i naziva je „zrelom filozofskom disciplinom“. Podsećajući na Šmitovo stanovište prema kome je filozofija medija aktualno filozofsko istraživanje koje pokušava da reformuliše tradicionalne filozofske probleme realnosti, istine, kulture, društva, obrazovanja, politike, itd. autorka donosi zaključak o zadacima i ulozi filozofije medija a to su: ispitivanje i istraživanje novih društvenih odnosa i uloga, razotkrivanje medijskog privida i odgonetanje značenja medijskih poruka. Filozofija medija u tom smislu preuzima na sebe stara filozofska pitanja počev od epistemoloiških i ontoloških pa sve do etičkih i estetskih.

Knjiga ***Filozofija medija - pragmatički i aksiološki aspekti*** Ivane Stojanović Prelević predstavlja značajan doprinos filozofiji medija. Knjiga je dobar uvod u filozofiju medija kojih nema mnogo na našem jeziku. Ipak knjiga nije samo pregled već postojećih stanovišta i debata već sa sobom nosi i značajne uvide i pruža odgovore na neka važna pitanja ove relativno mlade filozofske discipline.

U Beogradu, 25.02.2020. godine

Prof. dr Ljiljana Radenović, vanredni profesor

Odeljenja za filozofiju Filozofskog fakulteta

Univerziteta u Beogradu