Prof. dr Milanko Govedarica

**Recenzija monografije *Filozofija medija – pragmatički i aksiološki aspekti* autorke dr Ivane Stojanović Prelević**

Monografija o kojoj je reč predstavlja dragocenu teorijsku sintezu i kritičko razmišljanje o medijima kao jednoj od najvažnijih tema savremenog sveta. Naime, mediji presudno utiču na način mišljenja, senzibilitet i kvalitet života savremenih ljudi, zbog čega je danas filozofija medija nešto mnogo više od jednog posebnog područja filozofskog interesovanja i istraživanja. Pri tome, opredelivši se za razmatranje ove veoma aktuelne tematike, autorka je s pravom svoju pažnju fokusirala na analizu pragmatičkih i aksioloških aspekata, nastojeći ne samo da objasni kako funkcionišu novi mediji, nego i da vrednosno diferencira njihove dobre i loše strane.

Monografija je dobro raščlanjena i sastoji se od predgovora i četiri osnovna poglavlja: I“Filozofija medija“, II“Mediji, identitet i etika“, III“Područje vizuelnog – uticaj, značenje i estetika“ i IV“Osvrt na zadatke filozofije medija“. Ovi osnovni delovi su dalje raščlanjeni na manje tematske podceline, a na kraju teksta priložen je impozantan spisak korišćene literature. Pri tome, dr Stojanović Prelević je pronašla pravu meru u razmatranju relevantnih stanovišta najznačajnijih domaćih i stranih autora, a njena tumačenja su odlično dokumentovana brižljivo selektovanim citatima i referiranjem na izvorne tekstove.

U prvom poglavlju najpre se definiše pojam medija i objašnjava se njegovo značenje pre i posle pojave masmedija. Potom se prelazi na izlaganje različitih pogleda na smisao i zadatke filozofije medija, a autorka se opredeljuje za kritičko stanovište u promišljanju medijalnosti. Ukazuje se na to da se loša strana medijalnosti ogleda u stanju stvari u kojem je čovek postao sredstvo i funkcija medijske tehnike, umesto da bude njen cilj. Razmatra se značenje jezičkog, pragmatičkog i medijalnog obrta, a takođe se objašnjava čitav niz aktuelnih fenomena iz medijske sfere, kao što su: postistina, lažne vesti, denijalizam i alternativne činjenice.

U drugom poglavlju, dr Stojanović Prelević pruža razjašnjenja o tome u čemu se sastoji sloboda medija, kao i o tome koji su kriterijumi kvalitetnog medijskog sadržaja. Posebna pažnja se posvećuje analizi uticaja medija na formiranje identiteta i predstava o drugima, kao i pitanjima koja se tiču razumevanja virtuelnog identiteta. U završnom delu ovog poglavlja autorka se bavi medijskom etikom, objašnjavajući da je razvoj novih oblika novinarstva stvorio pojačanu potrebu za redefinisanjem etike. U ovom kontekstu, objašnjavaju se koncepti globalne medijske etike i radikalne etike, kao misaoni horizonti za sagledavanje brojnih specifičnosti umrežene komunikacije.

Treće poglavlje počinje analizom zavođenja, posebno u domenu masovnih medija, u smislu uljuljkivanja i pasivizacije publike. Ukazuje se na to da, osim potčinjavanja, savremeni mediji obavljaju i svojevrsnu funkciju kažnjavanja. Razmatrajući predominantnu moć vizuelne komunikacije u savremenom društvu, autorka posebnu pažnju posvećuje fenomenima fotografije (pravljenju „selfija“), televizije, filma i društvenih mreža. Dužna pažnja posvećena je i tumačenju postmodernističkog potenciranja subjektivne estetike, kao i pitanjima odnosa između estetskog iskustva i zabave u kontekstu estetike novih medija.

Četvrto poglavlje je znatno kraće od prethodnih, i ono sadrži zaključne konstatacije o zadacima i ulozi filozofije medija u savremenom svetu. Konstatujući da filozofija medija sve više postaje „zrela filozofska disciplina“, autorka kao njene posebne zadatke ističe: istraživanje medijskog oblikovanja novih društvenih odnosa i uloga, odgonetanje značenja medijskih poruka i razotkrivanje medijskog privida.

Imajući u vidu važnost izabrane teme, raščlanjenost i obuhvatnost preduzetih razmatranja, autorkinu akribičnost u tumačenju i analitičnost u načinu razmišljanja, kao i njen kritički odnos prema fenomenima medijalnosti, sa zadovoljstvom preporučujem da se tekst dr Ivane Stojanović Prelević pod naslovom *Filozofija medija – pragmatični i aksiološki aspekti* objavi u datom obliku.

U Beogradu,

24. februara 2020.

Prof. dr Milanko Govedarica